**Az ELTE BGGYK Kari Tanács határozata a szakirányú továbbképzésekre történő jelentkezési díjak átutalással történő befizetésének módjáról**

A Kari Tanács a szakirányú továbbképzésekre történő jelentkezési díjak átutalással történő befizetését és Kari honlapon történő közzétételét az alábbiak szerint határozza meg:

A szakirányú továbbképzésekre a jelentkezési lap és a jelentkezési lapon leírt kötelező mellékletek benyújtásával lehet jelentkezni valamennyi, a Kar által meghirdetett szakirányon egységesen 7000 Ft-os jelentkezési díj befizetése mellett. A jelentkezési díj átutalásáról szóló banki kivonat másolata kötelező melléklete a jelentkezési lapnak.

A jelentkezés regisztrálása csak

* a jelentkezési lap, az azon előírt kötelező mellékleteknek Karunk honlapján megadott jelentkezési határidőre történő beérkezésével és
* az eljárási díj befizetésének fentiekben rögzített módon való igazolása után történik meg.

A jelentkezési díj átutalással történő befizetésére kizárólag az alábbiak szerint van lehetőség:

* az átutalás címzettje: **Eötvös Loránd Tudományegyetem**
* a bankszámlaszám: **10032000-01426201-00000000**
* az utaláskor a közleményben feltüntetendő adatok **a jelentkező nevén túl** **a honlapon megadott további aktuális azonosító számok**
* Hibás adatok megadása esetén az egyetem az összeget a feladónak visszautalja, így a szakirányú továbbképzésre a jelentkezést nem tudjuk elfogadni.

A befizetett jelentkezési díjjal kapcsolatos további tudnivalók:

Adott jelentkezési időszakban egyszer befizetett jelentkezési díjjal a jelentkező több különböző szakirányú továbbképzésre is jelentkezhet, azonban ebben az esetben a választott továbbképzésekre történő jelentkezéseit rangsorolnia kell. Több szakirányú továbbképzésre történő jelentkezéskor a jelentkezési díjat tehát nem szakirányú továbbképzésenként kell befizetni, hanem a jelentkezőnek az általa választott szakirányú továbbképzés(ek)re be kell nyújtania a jelentkezési lapot és annak kötelező mellékleteit, de mindegyik jelentkezéséhez ugyanazon banki átutalásról szóló értesítőt lehet csatolni. Egyszeri 7000 Ft-os jelentkezési díj befizetésével azonban csak egy szakirányú továbbképzésünkre lehet felvételt nyerni.

Amennyiben **a jelentkező által választott szakirányú továbbképzés megfelelő számú jelentkező hiányában nem indul** az adott időszakban, a jelentkezési díjat igazoltan befizető jelentkező **egyszeri alkalommal dönthet arról**, hogy:

jelentkezését ugyanazon szakirányú továbbképzés következő meghirdetésére **fenntartja** (ebben az esetben a jelentkezése az időbeli sorrend szerinti elbírálás tekintetében a következő meghirdetésnél előnyt élvez)

**vagy**
**átjelentkezik** egy, az adott jelentkezési időszakban meghirdetett és induló másik szakirányú továbbképzésre, amennyiben megfelel az alkalmassági követelményeknek és az adott szakirányon a jelentkezése nem minősül létszám felettinek

**vagy**

az igazoltan befizetett **jelentkezési díj visszafizetését kéri,** ezáltal jelentkezését/jelentkezéseit törölteti.

A fenti döntéséről a jelentkező a nem induló képzésről/képzésekről történő írásbeli értesítés kézhezvételét követő 30 naptári napon belül a tovabbkepzo@barczi.elte.hu e-mail címen írásban tájékoztathatja a Tanulmányi Hivatalt.

A jelentkezési díj visszafizetésére csak a jelentkező kifejezett írásbeli kérelmére kerülhet sor. Fenti határidőn túl érkező visszafizetési kérelmeknek nem tudunk eleget tenni. A jelentkezési díj visszafizetése kamatmentesen történik.

Amennyiben a jelentkező **a fentebb ismertetett döntési lehetőségével nem él, jelentkezése a jelentkezési díj befizetésének napját követő egy naptári év elteltével automatikusan elévül.**